**KAPOSVÁR MEGYEI JOGÚ VÁROS**

**POLGÁRMESTERE**

1. változat

**ELŐTERJESZTÉS**

**a Kaposvári helyi termékvédjegy benyújtásáról és működtetéséről**

Kaposvár Megyei Jogú Város Önkormányzata pályázatot nyert a **Kaposvári helyi termékvédjegy és helyi termékek boltjának kialakításá**ra a Környezetvédelmi és Energia Operatív Program keretében **KEOP-6.2.0/B/11-2011-0028** azonosító számmal. A projektet a Kaposvári Nagypiac Kft-vel és a Zselici Forrás Kft-vel konzorciumban valósítjuk meg.

A projekt keretében az Önkormányzat feladata a védjegy kritériumrendszer kialakítása és a védjegy jogi oltalom elnyerése. A jogi oltalom elnyeréséhez szükséges a kritériumrendszer és a védjegy embléma benyújtása a Szellemi Tulajdon Nemzeti Hivatalához. **A védjegy rendszer dokumentációja az alábbi benyújtandó és jóváhagyandó dokumentumokból áll, melyek az előterjesztés mellékletét képezik: Tanúsító Megjelölés Szabályzat, Tanúsítási Eljárás Szabályzat, Használati Szerződés és Megbízási szerződés.**

Az elkészített dokumentáció alapján a védjegyezett termékek a „Kaposvár Kincse” nevet, és emblémát viselhetik. A Tanúsító Megjelölés Szabályzat tartalmazza magát a védjegy emblémát és azokat a feltételeket, amelyeknek teljesülnie kell ahhoz, hogy egy termék védjegyet kaphasson. A Tanúsító Eljárás Szabályzat tartalmazza a védjegy elnyerésének eljárásrendjét, és az eljárás mellé rendelt szervezetrendszer bemutatását, szabályozását.

Ez alapján a védjegy rendszer működtetéséért az Ügyvivő Szervezet a felelős, amelyet az Önkormányzat beszerzési eljárás alapján választ majd ki. Az Ügyvivő Szervezet kezeli a beérkezett kérelmeket, végzi a kapcsolattartást (feladatát a mellékelt dokumentáció részletesen meghatározza), neki alárendelten működik a Bíráló Bizottság, amely élelmiszeripari szakemberekből áll majd. Az általuk előkészített döntési jegyzőkönyv alapján fogja meghozni a végső döntést a Tanúsítási Bizottság, amely a Polgármesterből, a Jegyzőből és az Ügyvivő szervezet képviselőjéből áll.

Az Ügyvivő Szervezettel az Önkormányzat megbízási szerződést köt a mellékelt tervezetben foglaltak szerint. A költségek a beszerzési eljárás lefolytatását követően határozhatók meg.

Az eljárás során azokkal a pályázókkal, akik jogosultak lesznek a védjegy használatára, licence szerződést köt az Ügyvivő Szervezet az Önkormányzat megbízásából, melynek tervezetét szintén mellékeljük.

Fentiek figyelembevételével javasolom, hogy a Közgyűlés a Tanúsító Megjelölés Szabályzat, Tanúsítási Eljárás Szabályzat, Használati Szerződés és Megbízási szerződés tervezeteit hagyja jóvá, és hatalmazzon fel a arra, hogy a Szellemi Tulajdon Nemzeti Hivatala előtt eljárjak, továbbá a jogi oltalom elnyerését követően a megbízási szerződést a kiválasztott szervezettel megkössem, az eljárások során felmerült esetleges módosításokat utólagos beszámolási kötelezettséggel elvégezzem.

**Kaposvár, 2014. május 27.**

**Szita Károly**

 **polgármester**

**HATÁROZATI JAVASLAT:**

1. Kaposvár Megyei Jogú Város Közgyűlése a Kaposvári helyi termékvédjegy benyújtásáról és működtetéséről szóló előterjesztést megtárgyalta és úgy határozott, hogy a Kaposvári védjegy rendszer Tanúsító Megjelölés Szabályzata, Tanúsítási Eljárás Szabályzata, Használati Szerződése és Megbízási szerződése tervezeteit jóváhagyja, és felhatalmazza a Polgármestert arra, hogy a Szellemi Tulajdon Nemzeti Hivatala előtt eljárjon és az eljárás során felmerült esetleges módosításokat utólagos beszámolási kötelezettséggel elvégezze.

 Felelős: Szita Károly Polgármester

 Közreműködik: Szirják Imréné igazgató

 Molnár György igazgató

 Határidő: 2014. december 31.

1. Kaposvár Megyei Jogú Város Közgyűlése felhatalmazza a Polgármestert, hogy a jogi oltalom elnyerését követően a megbízási szerződést a kiválasztott szervezettel (Ügyvivő Szervezet) megkösse, és az Ügyvivő Szervezet működtetésével kapcsolatos ügyekben teljes körűen eljárjon.

 Felelős: Szita Károly Polgármester

 Közreműködik: Szirják Imréné igazgató

 Molnár György igazgató

 Határidő: 2014. december 31.